କରୋନାରେ ଖୁସି ଖବର ! ବୟସ୍କ ଓ ବୃଦ୍ଧଙ୍କ ଉପରେ ପ୍ରଭାବି ହେଉଛି ଅକ୍ସଫର୍ଡର କରୋନା ଟିକା, ସୃଷ୍ଟି କରୁଛି ଆଣ୍ଟିବଡି - Prameya News7\nକରୋନାରେ ଖୁସି ଖବର ! ବୟସ୍କ ଓ ବୃଦ୍ଧଙ୍କ ଉପରେ ପ୍ରଭାବି ହେଉଛି ଅକ୍ସଫର୍ଡର କରୋନା ଟିକା, ସୃଷ୍ଟି କରୁଛି ଆଣ୍ଟିବଡି\n26/10/2020 at 5:45 PM\nନୂଆଦିଲ୍ଲୀ ୨୬।୧୦ଃ ସାରା ବିଶ୍ୱରେ ଆତଙ୍କ ସୃଷ୍ଟି କରିଛି କରୋନା ଭାଇରସ ମହାମାରୀ। ଦିନକୁ ଦିଗୁଣା ରାତିକୁ ୪ ଗୁଣା ହାରରେ ସଂକ୍ରମିତ ହେଉଥିବା ଭୂତାଣୁ ଯୋଗୁ ମୃତ୍ୟୁ ହାର ମଧ୍ୟ ବଢିବଢି ଚାଲିଛି। ଏଥିରେ ଏକ ଭଲ ଖବର ମଧ୍ୟ ଆସୁଛି। କରୋନା ମୁକାବିଲା ଲାଗି ଅକ୍ସଫର୍ଡ ବିକଶିତ କରିଥିବା ଟିକା ବୟସ୍କ ଓ ବୃଦ୍ଧଙ୍କଠାରେ ବେଶ୍ ପ୍ରଭାବୀ ହେଉଥିବା ପ୍ରଥମଥର ଜଣାପଡିଛି।\nବିଦେଶୀ ମିଡିଆରୁ ମିଳୁଥିବା ସୂଚନାରୁ ଅକ୍ସଫୋର୍ଡର କରୋନା ଟିକାକରଣ ପରେ ବୟସ୍କ ଓ ବୃଦ୍ଧଙ୍କ ଠାରେ ଆଣ୍ଟିବଡିଜ୍ ବିକଶିତ ହେବା ସହ ଟି-ସେଲସ୍ ସୃଷ୍ଟି ମଧ୍ୟ କରିଛି। ଯାହା କରୋନା ଭାଇରସ ମୁକାବିଲା ଲାଗି ସକ୍ଷମ ବୋଲି କୁହାଯାଇଛି। କରୋନା ଭେକ୍ସିନ ପରୀକ୍ଷଣରେ ସାମିଲ ବୃଦ୍ଧ ଭଲେଣ୍ଟିୟର୍ସଙ୍କ ଜୁଲାଇରେ ଜାରି ବ୍ଲଡ ରିପୋର୍ଟ ତଥ୍ୟ ସମୀକ୍ଷା କରିବା ପରେ ଏହି ତଥ୍ୟ ଜଣାପଡିଛି।\nଭେକ୍ସିନ ଦେବା ପରେ ଏପରି ସ୍ୱେଚ୍ଛାସେବୀଙ୍କ ଠାରେ ରୋଗ ପ୍ରତିଷେଧକ ଶକ୍ତି ଢେର ବଢିଥିବା ଜଣାପଡିଛି। କେବଳ ବୃଦ୍ଧ ନୁହନ୍ତି ୧୮ରୁ ୫୫ ବର୍ଷ ବୟସ୍କଙ୍କ ଠାରେ ଭେକ୍ସିନର ଆଶାଜନକ ପରିଣାମ ମିଳିଥିବା ମଧ୍ୟ କୁହାଯାଉଛି। ଅକ୍ସଫର୍ଡ ଟିକାର ପ୍ରସ୍ତୁତି ଦାୟିତ୍ୱ ଏଷ୍ଟ୍ରାଜେନେକା ନେଇଛନ୍ତି। ଭେକ୍ସିନର କ୍ଲିନିକାଲ ଟ୍ରାୟଲ ପରିଣାମକୁ ଏଷ୍ଟ୍ରାଜେନେକା ଉତ୍ସାହ ବର୍ଦ୍ଧକ ବୋଲି କହିଛି। ବୃଦ୍ଧ ଓ ବୟସ୍କଙ୍କ ମଧ୍ୟରେ ଏହି ଟିକା ରୋଗ ପ୍ରତିଶେଧକ ଶକ୍ତି ବୃଦ୍ଧି କରିଥିବାର ଦେଖା ଯାଇଛି। ଏହା ଛଡା କ୍ଲିନିକାଲ ଟ୍ରାୟଲରୁ ଟିକାର କୌଣସି ଦୁସ୍ପ୍ରଭାବ ମଧ୍ୟ ଦେଖାଯାଇନି। ଏଥିରୁ ଭେକ୍ସିନ ସମ୍ପୂର୍ଣ୍ଣ ସୁରକ୍ଷିତ ଓ ପ୍ରଭାବକାରୀ ବୋଲି କହିଛି ଏଷ୍ଟ୍ରେଜେନେକା।
